AK-47, M16 समेत कई हथियार बरामद, 6 साल पहले सेना ने की थी सर्जिकल स्ट्राइक
India Myanmar Border Naga Insurgents Camp Raid Udpate अरुणाचल प्रदेश में पुलिस ने नागा विद्रोहियों के बड़े कैंप पर छापा मारा और कैंप को तबाह कर दिया
अरुणाचल प्रदेश में पुलिस ने गुरुवार को नगा विद्रोहियों के बड़े कैंप पर छापा मारा। यह कैंप भारत-म्यांमार बॉर्डर के किनारे चांगलांग जिले में ईस्टर्न नगा नेशनल गवर्नमेंट (ENNG) नाम के अलगाववादी ग्रुप का था। पुलिस को यहां से बड़ी मात्रा में हथियार बरामद हुए।
इस बड़े ऑपरेशन को पुलिस ने अकेले अंजाम दिया। पुलिस के प्रवक्ता ने बताया कि फोटो और वीडियो लेने के बाद कैंप को जलाकर नष्ट कर दिया गया।
कई महीनों से रडार पर था ये कैंप
अरुणाचल पुलिस को इस कैंप के बारे में जानकारी मिली थी। इसके बाद स्पेशल टास्क फोर्स (STF) और चांगलांग पुलिस ने गुरुवार सुबह इस कैंप पर धावा बोल दिया। पुलिस के वरिष्ठ अधिकारी ने बताया कि इस विद्रोही ग्रुप की खतरनाक गतिविधियां कई महीनों से पुलिस के रडार पर थीं।
इस समूह की तरफ से बड़ा खतरा पैदा हो गया था, उसे खत्म करने के लिए कार्रवाई करना जरूरी था। पुलिस ने इस बारे में स्ट्रैटजी बनाई और कार्रवाई को सफलतापूर्वक अंजाम दिया।
कैंप पर हमले के बाद वहां से भाग गए विद्रोही
बुधवार को इस कैंप की जासूसी करने के दौरान पुलिस को यहां पांच विद्रोही नजर आए थे। गुरुवार के ऑपरेशन में कैंप पर कंट्रोल्ड अटैक किया गया, जिसके चलते विद्रोहियों को कैंप छोड़कर भागना पड़ा। ऑपरेशन खत्म होने के बाद कैंप की तलाशी ली गई, जिसके बाद वहां बड़ी मात्रा में गोला-बारूद बरामद हुआ।
AK-47, M-16 राइफल समेत कई हथियार बरामद
कैंप से पुलिस ने एक एके-47 राइफल, एक M16 राइफल, एक हैंड ग्रेनेड, एके-47 के लिए 7.62 एमएम के 104 राउंड्स, 5.56 एमएम के 23 राउंड्स, एके-47 के लिए 7.62 एमएम की 4 मैगजीन, 5.56 एमएम की 2 मैगजीन, दो डबल-एक्शन ओनली, एक WT कम्युनिकेशन सेट और चार्जर और एंथनी ताइदोंग के नाम से एक पैन कार्ड बरामद किया।
2017 में सेना ने भारत-म्यांमार बॉर्डर पर की थी सर्जिकल स्ट्राइक
सितंबर 2017 में भारतीय सेना ने भारत-म्यांमार बॉर्डर से लगे इलाकों में नेशनल सोशलिस्ट काउंसिल ऑफ नगालैंड-खापलांग यानी NSCN(K) से जुड़े नगा विद्रोही समूहों पर सर्जिकल स्ट्राइक की थी। सेना ने बताया था कि इस ऑपरेशन में करीब 30 विद्रोहियों की मौत हुई, जबकि सेना का कोई जवान हताहत नहीं हुआ।
सेना ने बताया कि एक दिन पहले ही म्यांमार से भारत में घुसे NSCN(K) के विद्रोहियों ने भारतीय सेना के दल पर हमला किया था, जिसके बाद सेना ने यह एक्शन लिया। शुरुआती रिपोर्ट्स में कहा जा रहा था कि भारतीय सेना ने अंतरराष्ट्रीय बॉर्डर लांघकर इस सर्जिकल स्ट्राइक को अंजाम दिया, हालांकि सेना की ईस्टर्न कमांड ने इस दावे को खारिज कर दिया।
ये खबरें भी पढ़ें...
600 चीनियों को आर्मी की 3 यूनिट्स ने खदेड़ा था:चीन ने झड़प के लिए भारत को जिम्मेदार बताया, अब तक क्या हुआ... 8 पॉइंट
अरुणाचल के तवांग में 9 दिसंबर को भारत और चीन के सैनिकों में हाथापाई हुई। 600 चीनी सैनिकों ने 17 हजार फीट की ऊंचाई पर स्थित भारतीय पोस्ट को हटाने के लिए घुसपैठ की कोशिश की थी। यह पोस्ट यांगत्से में है। भारतीय सैनिकों ने चीनियों को खदेड़ दिया। पूरी खबर यहां पढ़ें...
तवांग पर आंखें क्यों गड़ाए बैठा है चीन:यहां से भड़क सकता है तिब्बत विद्रोह, इंडियन आर्मी के मिसाइल निशाने पर सीधा बीजिंग
अरुणाचल प्रदेश पूर्वोत्तर का सबसे बड़ा राज्य है। नॉर्थ और नॉर्थ वेस्ट में तिब्बत, वेस्ट में भूटान और ईस्ट में म्यांमार के साथ यह अपनी सीमा साझा करता है। अरुणाचल प्रदेश को पूर्वोत्तर का सुरक्षा कवच कहा जाता है। चीन अरुणाचल प्रदेश को दक्षिणी तिब्बत का हिस्सा बताता है। उसका दावा तो पूरे राज्य पर है, लेकिन उसकी जान तवांग जिले पर अटकी है। तवांग अरुणाचल के नॉर्थ-वेस्ट में हैं, जहां पर भूटान और तिब्बत की सीमाएं हैं। पूरी खबर यहां पढ़ें...